重玄寺旃檀林桂花
作者：陳深
朝代：宋

paragraphs: 有桂生祇園，團團擁旌蓋。
靈根挺盤錯，翠色深晻藹。
疑從鷲峰移，迥與峨石對。
商飈動閶闔，夜氣凝沆瀣。
清芬彌六合，芳意函纖芥。
華飄廣寒府，金布如來界。
天空氛翳滅，冏冏凉月挂。
幽人夜禪起，凈想須脫解。
清遊時獨行，真賞聊自愛。
妍華易銷落，徒抱貞心在。
蒼鸞寧復來，臨風發深嘅。